Document ID: /roh_data/filtered/fineweb-2-filterrobots_roh.jsonl.gz/14984

Blera glieud n'era betg al Rain la fin d'emna, cunquai ch'i ha pluvì l'avantmezdi. La gronda part da la glieud campeschan tar il campadi Au. Per els n'è il scumond da far fieu betg in grond problem. Els pon cuschinar en lur rulottas u ch'els preparan lur gentar cun gas. Opziuns datti numerusas.
E sch'els van al Rain a mangiar, lura mangian blers oramai insatge fraid. «Meglier ina salata ch'in incendi da guaud», manegia in um dal chantun Son Gagl. Il fieu che schluppina, la savur da liongias brassadas, il seser enturn las flommas ed ils vestgids che spizzan da fim - ina sort ritual che manca però a divers.
RR Actualitad 12:00